DOLOŽKA PREDNOSTI 
medzinárodnej zmluvy pred zákonmi
 
(čl. 7 ods. 5 ústavy)

 
1. 	Gestor zmluvy:
Ministerstvo zahraničných vecí Slovenskej republiky
 
2. 	Názov zmluvy:
Dohoda o stabilizácii a pridružení medzi Európskymi spoločenstvami a ich členskými štátmi na jednej strane a Čiernohorskou  republikou na strane druhej (dohoda bola podpísaná v Luxemburgu dňa 15. októbra 2007)
 
3.  Účel a predmet zmluvy a jeho úprava v legislatíve Slovenskej republiky: 
Účelom a predmetom zmluvy je posilnenie spolupráce medzi Spoločenstvom a jeho členskými štátmi na jednej strane a Čiernohorskou republikou na strane druhej. Dohoda má prispieť najmä ku konsolidácii, k ekonomickému rastu a k posilneniu prítomnosti Únie v Čiernej Hore. Prispeje k politickej, hospodárskej a inštitucionálnej stabilizácii v Čiernej Hore, ako aj v celom regióne. Je založená najmä na politickom dialógu, v ktorom sa Európska únia a Čierna Hora vynasnažia pokračovať. Tento dialóg sa bude týkať úplnej integrácie Čiernej Hory do spoločenstva demokratických štátov a jej postupného zblíženia s Európskou úniou, intenzívnejšieho zbližovania stanovísk strán tejto dohody k medzinárodným otázkam vrátane spoločnej zahraničnej a bezpečnostnej politiky, a to prípadne aj prostredníctvom výmeny informácií, najmä pokiaľ ide o otázky s možnými závažnými dôsledkami pre strany tejto dohody, regionálnej spolupráce a rozvoja dobrých susedských vzťahov, spoločných názorov na bezpečnosť a stabilitu v Európe, vrátane spolupráce v oblastiach, na ktoré sa vzťahuje spoločná zahraničná a bezpečnostná politika Európskej únie. Taktiež je založená na vzájomnej spolupráci, ktorá zahŕňa najmä hospodársku a obchodnú spoluprácu, spoluprácu v audiovizuálnej oblasti, v oblasti štatistiky, vnútornej kontroly, v sociálnej oblasti a externého auditu, bankovníctva, poisťovníctva a ostatných finančných služieb, podpory a ochrany investícií,  priemyselnej spolupráce, malého a stredného podnikania, cestovného ruchu, poľnohospodárstva a agropriemyslu, rybného hospodárstva, ciel, daní, vzdelávania a odbornej prípravy, kultúry, sietí a služieb elektronických komunikácií, energetiky, jadrovej bezpečnosti, životného prostredia, výskumu a technického rozvoja, regionálneho a miestneho rozvoja a verejnej  správy. Dohoda stanovuje záväzky aj v oblasti readmisie a kontroly ilegálneho prisťahovalectva. Ustanovenia tejto dohody takisto zahŕňajú obchod s tovarmi a službami a ustanovenia o  investíciách, obsahujú taktiež spoluprácu v oblasti demokracie a ľudských práv. V právnom poriadku SR je predmet zmluvy upravený v množstve právnych predpisov v príslušných oblastiach spoločenských vzťahov, a to napr. v zákone č. 199/2004 Z. z. Colný zákon, zákone č. 250/2007 Z. z. o ochrane spotrebiteľa, zákone č. 475/2004 o ochrane hospodárskej súťaže, zákone č. 142/2000 Z. z. o metrológii, zákone č. 428/2002 Z. z. o ochrane osobných údajov,  zákone č. 483/2001 Z. z. o bankách, zákone č. 17/1992 Z. z. o životnom prostredí atď.

4. 	Priama úprava práv alebo povinností fyzických osôb alebo právnických osôb: 
články 49, 51, 53, 58, 60, 76, 126,128 

5. 	Úprava predmetu medzinárodnej zmluvy v práve ES/EÚ: 
Predmet zmluvy je upravený právne záväznými aktmi ES/EÚ, predovšetkým v čl. 310 Zmluvy o založení Európskeho spoločenstva. 
Súlad medzinárodnej zmluvy s právom ES/EÚ: úplná zhoda.

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
medzinárodná politická zmluva, medzinárodná zmluva, ktorá priamo zakladá práva alebo povinnosti fyzických osôb alebo právnických osôb
 
7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
medzinárodná  zmluva, ktorá priamo zakladá práva alebo povinnosti fyzických osôb alebo právnických osôb a zároveň medzinárodná zmluva, na ktorej vykonanie nie je potrebný zákon
 
8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
 
Vzhľadom na priamu použiteľnosť niektorých ustanovení medzinárodnej zmluvy a jej prednosť pred zákonmi nie je potrebné zrušiť alebo adaptovať z dôvodu duplicity žiadny právny predpis.